Eet gesond om bloeddruk te verlaag - WelstandWelstand
Tuis / Advies / Eet gesond om bloeddruk te verlaag
Eet gesond om bloeddruk te verlaag
Bloeddruk is die hoeveelheid druk wat bloed uitoefen wanneer dit teen die bloedvatwande stoot. Die hart pomp bloed na bloedvate wat die bloed deur die liggaam vervoer. Hoë bloeddruk, ook bekend as hipertensie, is gevaarlik omdat dit die hart harder laat werk om bloed na die liggaam te pomp. Dit dra ook by tot verharding van die are (arteriosklerose), beroerte, niersiekte en hartversaking.
Die oorsaak van hoë bloeddruk is nie heeltemal duidelik nie. Daar is egter verskeie faktore wat daartoe kan bydra, onder andere rook, vetsug of oorgewig, te min fisieke aktiwiteit, en die oormatige inname van alkohol. Verder kan stres, gevorderde ouderdom, gene, slaap-apnee, chroniese niersiekte en probleme met jou bynier of skildklier ook jou bloeddruk beïnvloed.
Ten spyte daarvan dat daar nog nie waarlik 'n oorsaak gevind is vir hipertensie nie, moet die rol wat kossoorte in die voorkoming en bestuur van hoë bloeddruk speel, nie onderskat word nie. Medikasie werk baie goed en is die beste manier om jou bloeddruk onder beheer te hou. 'n Kombinasie van medikasie en sekere kossoorte speel egter 'n sleutelrol in die stryd teen hipertensie. Die inname van sout het natuurlik die grootste invloed op die suksesvolle bestuur van jou bloeddruk.
Die meeste mense met hoë bloeddruk is soutsensitief, wat beteken dat enige hoeveelheid wat meer is as die minimale liggaamlike behoefte aan sout te veel is vir hulle en hul bloeddruk verhoog.
Hier is bewysgebaseerde advies oor dieet en bloeddruk:
Eet meer vis, neute en peulgewasse soos lensies en bone.
Verbrand ten minste net soveel kalorieë per dag soos wat jy inneem.
Kies vrugte en groente bo suikerbevattende nageregte en southappies.
Koop volgraanprodukte in plaas van kosse met verfynde koolhidrate.
Eet vrugte in plaas daarvan om vrugtesappe te drink.
Gebruik onversadigde vette soos olyf-, canola-, sojaboon-, grondboontjie-, mielie- of saffloer-olie in plaas van botter, klapperolie of palmolie.
Eet vars of bevrore voedsel in plaas van blikkieskos en verwerkte voedsel.
Kies voedsel wat min natrium (in sout) bevat. Gebruik kruie, speserye, asyn en ander produkte om jou voedsel mee te geur.
Verlaag jou kalorie-inname as jy gewig wil verloor.
As jy nie seker is of jy die regte kossoorte inneem nie en voel dat jy hulp nodig het, sal dit voordelig wees om vir 'n week lank alles wat jy eet, neer te skryf. Maak dan 'n afspraak by 'n dieetkundige en laat sy jou notas bekyk. Sy sal dan die nodige aanpassings kan maak en verdere raad kan verskaf.
Harvard Health Publishing: https://www.health.harvard.edu/newsletter_article/beating-high-blood-pressure-with-food